
Az agroökológia természetvédelmi vonatkozásainak vizsgálata a gazdálkodók gyakorlata és a fogyasztók megítélése alapján

Kutatásom tárgya az agroökológia gyakorlati aspektusainak és természetvédelmi vonatkozásainak vizsgálata, célja az agroökológia természetvédelemhez kapcsolódó alapelveinek, azok gyakorlatban történő megvalósulásának, illetve kihívásainak vizsgálata. A kutatás elvégzéséhez két hazai ökológiai gazdaságot mértem fel. Egy vizsgálati szempontrendszert dolgoztam ki, melynek alapjául az Élelmezésügyi és Mezőgazdasági Világszervezet (FAO) által kidolgozott 10 agroökológiai alapelvet vettem, a következő szűkebb témakörökben: i) biológiai sokféleség, ii) újrahasznosítás, iii) rugalmas ellenállóképesség és iv) együtthatások. A téma nem csak a gazdálkodók meglévő tudásának felmérésével foglalkozik és gyakorlati tapasztalataikat dolgozza fel és értékeli, hanem a perspektívát szélesítve, a fogyasztók rálátását is ismerteti. A vásárlók oldaláról azt vizsgáltam, hogy vásárlói döntésben az egészségtudatosságon kívül még milyen más környezetvédelem terén fontos szempontok jelennek meg, mennyire ismerik a fogyasztók a gazdaságokban végzett termelési módszereket, mennyire vannak tudatában és mennyire tartják fontosnak a gazdálkodás terén a fenntarthatóság.
A kutatásom során mélyinterjúkat és kérdőíves felmérést végeztem. A FAO természetvédelemhez kötődő 4 alapelvéhez szakirodalom alapján indikátorokat rendeltem, amelyekhez természetvédelmi kérdéseket dolgoztam ki. A mélyinterjúkat a vizsgált gazdaságok vezető pozícióját betöltő személyeivel végeztem szóban, a nagyobb mintaszámú kérdőívet online formában juttattam el a két vizsgált gazdaság fogyasztóihoz.
A mélyinterjúk során kiderült, hogy a két vizsgált gazdaság az agroökológia elveket követik a természetvédelmi aspektusok tekintetében is. Bár hiányosságok és kihívások megjelennek, de a gazdálkodás nem csak a bio minősítésű termékek előállítását tűzte ki célul, hanem a környezetkímélő termesztéstechnológiát, a talajvédelmet és az okszerű vízgazdálkodást. A fogyasztói kérdőív alapján megállapítható, hogy a vásárlókat tudatosság jellemzi, döntésükben nem csak az egészséges élelmiszer igénye dominál, hanem szempontként tekintenek a környezetbarát és fenntartható mezőgazdasági gyakorlatokra.



